JKW-KABAB-20-WA-008-wylie
@#/__/phrin las phur pa'i gnad tig las/__sngon 'gro'i rnal 'byor snying po bzhugs//__@##/__/na mo gu ru badz+ra kI la yA ya/__'dir slob dpon pra b+ha hasti'i dgongs pa/__gu ru shAkya seng ges snyan brgyud zab mor gdams pa'i chos sde/__dpal chen phur pa'i gnad tig las sngon 'gro'i rnal 'byor snying por dril te nyams su blang ba'i tshul ni/__gzhung rtsa ba las/__de la thog mar dben gnas su:__bde ba'i yo byad tshogs par bya:__nges 'byung drag pos rgyud sbyangs nas:__byang chub sems mchog rab tu bskyed:__bla ma'i byin rlabs snying la dbab:__ces gsungs te/__'di la gnyis/__thun gyi sngon 'gro dang*/__khrid kyi sngon 'gro'o/__/dang po ni/__dbang dang man ngag thob cing dam tshig dang sdom pa rnam par dag pas gnas dben par stan bde ba la 'dug__/lus gnad bsrang*/__rlung ro bsal/__byang chub kyi sems yid la byas te/__bla ma spyi bor bsgom zhing 'dod pa'i don la gsol ba gdab/__mthar rang la bstims nas thugs yid bsres la dran pa mngon du bzhag ste khrid kyi sngon 'gro'i dmigs rim la 'jug par bya'o/__/gnyis pa la gnyis/__thun mong gi sngon 'gro dang*/__thun mong ma yin pa'i sngon 'gro'o/__/dang po ni/__dpal chen yang dag zab tig las/__dal 'byor rnyed dka' don che dang :__mi rtag myur du 'jig par bsam:__las 'bras blang dor tshul bzhin bya:__'khor bar yid 'byung drag tu bskyed:__ces gsungs pa ltar re re nas zhib tu dpyad cing sems bzung la myong ba thon par bya'o/__/gnyis pa la gsum/__theg pa spyi'i 'jug sgo skyabs 'gro/__theg chen gyi rtsa ba sems bskyed/__rdo rje theg pa'i lam gyi snying po bla ma'i rnal 'byor ro/__/dang po ni/__tha mal gyi snang ba dbyings su thim pa las snod bcud thams cad dag pa'i zhing khams chen por gyur pa'i rang gi mdun gyi nam mkhar mchod sprin rgya mtsho 'khrigs pa'i dbus su/__dregs pa khyo shugs nyi zla'i gdan la bla ma dang gnyis su med pa'i dpal chen po rdo rje gzhon nu skyabs gnas kun 'dus kyi ngo bor mngon sum bzhin du bzhugs pa'i spyan sngar rang gzhan sems can thams cad sgo gsum 'jug pa gcig pas skyabs su 'gro bar mos la/__a:__skye ba med pa'i dbyings nyid las:__'gag med snang ba'i phyag rgyar bzhengs:__dpal chen rdo rje gzhon nu la:__rang ngo shes pas skyabs su mchi:__zhes ci nus su bya/__gnyis pa ni/__skyabs yul dpang por bzhugs pa'i tshul gyis smon 'jug gi don yid la dran bzhin pas/__hU~M:__de bzhin nyid dbyings ma rtogs pa'i:__'gro la snying rje chen po'i blos:__rim gnyis zab mo'i rnal 'byor gyis:__khams gsum sgrol bar sems mchog bskyed:__ces ji ltar rigs pa brjod pa'i sgo nas gsal gdab/__mthar skyabs yul rang la bstims te don dam byang sems kyi ngang du mnyam par bzhag__/gsum pa la drug__/rten bskyed pa/__tshogs bsag pa/__sdig sgrib sbyang ba/__gsol ba gdab pa/__dbang blang ba/__de kho na nyid la blo bzhag pa'o/__/dang po ni/__a:__snod bcud 'dzin zhen dbyings su thim:__snang srid zhing khams chen po'i dbus:__rang mdun nam mkhar 'od lnga'i klong :__seng khri pad+ma nyi zla'i steng :__rtsa ba'i bla ma rdo rje sems:__dkar gsal rdo rje dril bu 'dzin:__rang 'od snyems ma'i bde bas dgyes:__dar dang rin chen rus pas brgyan:__thugs kar ye shes snying po'i srog:__dpal chen badz+ra ku mA ra:__mthing nag phyag gnyis phur bu 'dril:__yab yum mnyam sbyor dur khrod chas:__bde drod me phung 'bar ba'i klong :__dregs pa pad nyi'i gdan la 'gying :__'od zer gzi brjid dpal du 'bar:__skyabs kun 'dus pa'i ngo bor gyur:__gnyis pa la gnyis/__yan lag bdun pa bya ba dang*/__maN+Dal 'bul ba'o/__/dang po ni/__oM AHhU~M:__dbyings las rig pa rang shar ba:__bla ma dpal chen zhi khro'i lhar:__phyag 'tshal mchod sprin rgya mtshos mchod:__sdig sgrib nyes ltung snying nas bshags:__dge la yi rang chos 'khor bskul:__rtag par bzhugs gsol dge rtsa kun:__yang dag byang chub snying por bsngo:__rdo rje'i ye shes myur 'grub shog:__gnyis pa ni/__oM AHhU~M:__'khor 'das snod bcud dpal 'byor dang :__bdag lus phung khams skye mched bcas:__gzung 'dzin rnam dag maN+Dal las:__bla ma rgyal ba sras bcas mchod:__oM sarba rat+na maN+Da la pU dza AHhU~M:__gsum pa ni/__thugs kar zla steng hU~M yig mthar:__sngags kyi phreng bas bskor ba las:__bdud rtsi byang chub sems kyi rgyun:__char ltar babs te rang la thim:__nad gdon sdig sgrib nyams chag sbyangs:__bde chen ye shes rgyas par gyur:__oM badz+ra sa twa kI li kI la ya hU~M hU~M:__zhes dpal rdo rje sems dpa' dang bcom ldan 'das rdo rje gzhon nu zhi khro'i sngags sbrel ba ci nus su bzla/__bzhi pa ni/__hU~M hU~M hU~M:__chos dbyings skye ba med pa las:__rig pa ye shes gzugs kyi sku:__bla ma dpal chen zhi khro'i lha:__skyabs kun 'dus pa'i bdag nyid la:__snying nas gus pas gsol 'debs shing :__thugs dam zab mo'i rgyud bskul na:__byin gyis rlobs shing bla ma rje:__dngos grub stsol cig yi dam lha:__bde chen dbang bskur mkha' 'gro'i tshogs:__sgo gsum smin cing grol ba dang :__'ja' lus 'grub par byin gyis rlobs:__zhes mos gus gdung shugs drag pos yang nas yang du gsol ba gdab/__lnga pa ni/__rigs kun khyab bdag zhi khro'i lha:__snyoms zhugs byang chub sems kyi rgyun:__spyi bo nas brgyud gnas bzhir babs:__dbang bzhi'i ye shes 'phel bar gyur:__ces brjod cing bsams la sems bzung*/__drug pa ni/__thun bsdu ba'i tshe/__bla ma zhi khro yab yum dgyes pa chen pos 'od du zhu nas rang la thim/__rang gi lus ngag yid gsum dang*/__bla ma'i sku gsung thugs dbyer med du gyur par mos te thugs yid bsres la/__rig pa'i gshis dmigs med du rjen ne/__gdangs brjod bral du lam me/__de gnyis dbyer mi phyed pa zung 'jug gnyug ma'i ngang bskyang zhing lam du khyer ba la bslab par bya'o/__/zhes pa'ang gzhung rtsa ba dang*/__dpal chen yang dag zab tig las ji ltar 'byung ba bzhin ngag 'don snying por dril ba'i tshul gyis mtsho skyes bla ma dgyes pa'i 'bangs pad+ma 'od gsal mdo sngags gling pa'i sdes sbyar ba'i dge bas mtha' yas pa'i sems can thams cad bla ma rdo rje gzhon nu'i go 'phang tshe 'di nyid la mngon du byed pa'i rgyur gyur cig__/sarba dA shre yo b+ha ba tu//__//__